HAR GJORT FLERE BESLAG: Bevæpnet politi har stilt seg opp utenfor MC-lokalet på Alnabru, der tjenestemenn nå ransaker bygningen. Foto: Cicilie S. Andersen VG

Fem pågrepet i aksjon mot MC-lokale i Oslo

ALNABRU (VG) Væpnet politi har aksjonert mot et MC-lokale på Alnabru lørdag ettermiddag. I natt ble fem personer pågrepet på stedet.

Oppdatert 16. september 2017

Artikkelen er over tre år gammel

I løpet av dagen har politiet beslaglagt både narkotika og skytevåpen inne i MC-lokalet, opplyser politiadvokat Nina Bakken i Oslo politidistrikt til VG.

– Politiet fikk tips fra noen som hadde hørt skudd som ble avfyrt. Vi reiste ut for å finne ut av det, og fem personer ble pågrepet, sier Bakken.







Hun ønsker ikke å kommentere mengden våpen og narkotika som er beslaglagt. Blant de pågrepne er fire menn og en kvinne. Minst to av dem har tilknytning til MC-klubben, etter det VG kjenner til.

Fire av de pågrepne er født på slutten av 60-tallet eller begynnelsen av 70-tallet, mens den femte er en mann i 20-årene. Bakken ønsker ikke å kommentere deres tilknytning til MC-klubben.

– Min klien nekter straffskyld og stiller seg uvitende til de gjenstandene politiet har funnet, sier advokat Øystein Storrvik, som forsvarer den yngste av de pågrepne.

POLITIARBEID: Krimteknikere i hvite drakter jobbet inne i MC-lokalet lørdag. Foto: Cilile S. Andersen VG

Utenfor MC-lokalet som ligger ved E6, stod væpnede politifolk lørdag ettermiddag. Inne i lokalet var både krimteknikere i hvite kjeledresser og sivilt kledde personer. Politiet har også ransaket et større lokale like bak, der flere bedrifter holder til.

Etter det politiet kjenner til, er ingen personer skadet i forbindelse med hendelsen. Politiadvokat Bakken ønsker ikke å si noe om hva politiet har lett etter i lokalet.

Alle ble pågrepet inne i MC-lokalet der politiet gjorde flere funn grytidlig lørdag morgen. De pågrepne sitter alle i avhør hos politiet lørdag kveld.

– Politiet rakk ikke å avhøre alle ferdig i kveld. Noen av dem vil fortsette sine avhør søndag, sier Bakken.

Søndag vil politiet også ta stilling til hvorvidt de pågrepne skal fremstilles for varetektsfengsling mandag.

I tillegg til de pågrepne er det avhørt vitner på stedet natt til lørdag. Vitnene har forklart at de hørte skudd.

Publisert: 16.09.17 kl. 16:56 Oppdatert: 16.09.17 kl. 22:54